คลังเคาะระฆังบอนด์เงินเฟ้อเปิดขายมี.ค.นี้
คลังออกพันธบัตรชดเชยเงินเฟ้อขายให้นักลงทุนรายใหญ่ 4 หมื่นล้านบาท ตั้งเป้าเพิ่มเป็น 1 แสนล้านบาท
31 ม.ค. 2556

คลังออกพันธบัตรชดเชยเงินเฟ้อขายให้นักลงทุนรายใหญ่ 4 หมื่นล้านบาท ตั้งเป้าเพิ่มเป็น 1 แสนล้านบาท
น.ส.จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) กล่าวว่า สบน.จะออกพันธบัตรชดเชยเงินเฟ้อในเดือน มี.ค.นี้ ในวงเงิน 4 หมื่นล้านบาท อายุ 15 ปี ขายให้นักลงทุนสถาบัน โดยมี ธนาคารกรุงไทย ธนาคารกรุงเทพ ธนาคารดอยช์แบงก์ สาขากรุงเทพฯ และธนาคารฮ่องกงและเซี่ยงไฮ้แบงกิ้งคอร์ปอเรชั่น (เอชเอสบีซี) เป็นตัวแทนจำหน่วย
พันธบัตรดังกล่าวจะเปิดจำหน่ายในเดือน มี.ค.นี้ กำหนดจ่ายดอกเบี้ย 2 งวดต่อปี บวกกับการชดเชยเงินเฟ้อที่เงินต้น ซึ่งจะทำให้นักลงทุนได้ผลตอบแทนที่คุ้มค่าการลงทุน และไม่มีความเสี่ยงที่เกิดจากเงินเฟ้อ
น.ส.จุฬารัตน์ กล่าวว่า วงเงิน 4 หมื่นล้านบาท เป็นการประเมินความต้องการเบื้องต้นเท่านั้น หากมีความต้องการเพิ่มก็จะเปิดขายรอบใหม่โดยได้ตั้งเป้าไว้ถึง 1 แสนล้านบาท เพื่อเป็นอัตราอ้างอิงผลตอบแทนสำหรับการออกพันธบัตรประเภทนี้ ที่ไทยเป็นประเทศแรกและประเทศเดียวในเอเชียที่ออกพันธบัตรประเภทนี้
ทั้งนี้ ในปี 2554 กระทรวงคลังได้ออกขายพันธบัตรชดเชยเงินเฟ้อรุ่นแรกวงเงิน 4 หมื่นล้านบาท ประเภทอายุ 10 ปี แต่มีการจำหน่ายจริงถึง 1 แสนล้านบาท เพราะเป็นที่ของนักลงทุนประเภทสถาบัน ทั้งกองทุนบำเหน็จบำนาญข้าราชการ กองทุนประกันสังคม และกลุ่มบริษัทประกันเป็นอย่างมาก
ผู้อำนวยการ สบน. กล่าวว่า ในอนาคตจะออกพันธบัตรชดเชยเงินเฟ้ออายุให้ยาวขึ้นเหมือนกับการออกพันธบัตรทั่วไปของรัฐบาลที่ตอนนี้มีอายุยาวถึง 15 ปี และ 30 ปี
สำหรับการออกพันธบัตรชดเชยเงินเฟ้อ ก็นำไปชดเชยการขาดดุลงบประมาณ ไปปรับโครงสร้างหนี้ ซึ่งเป็นไปตามแผนการกู้เงินในปีงบประมาณ 2556 ที่ต้องมีการกู้เงินใหม่จำนวน 1 ล้านล้านบาท ในจำนวนนี้ รวมเงินกู้จาก พ.ร.ก.บริหารจัดการน้ำ 3.5 แสนล้านบาทด้วย